Migaľ, Samuel, poslanec NR SR (2024-06-12):
Vážený pán predsedajúci, vážené kolegyne, vážení kolegovia, dovolím si Národnej rade predložiť tento môj poslanecký návrh poslanca Samuela Migaľa, ktorým sa mení a dopĺňa zákon č. 315/2001 o Hasičskom a záchrannom zbore v znení neskorších predpisov. Cieľom návrhu zákona je nanovo upraviť nároky na poskytnutie rovnošaty a jej súčastí podľa § 33 zákona. Nové znenie tohto paragrafu sa navrhuje z dôvodu čiastočného dorovnania nárokov hasičov aj policajtov s poukazom na to, že ide o zbory spadajúce pod ministerstvo vnútra, teda rovnaký ústredný orgán štátnej správy. Aj preto je dorovnávanie nárokov žiaduce. Treba zdôrazniť, že navrhovanie, navrhovaná právna úprava reaguje aj na infláciu v uplynulých rokoch, v dôsledku ktorej sa hodnota niektorých súčastí rovnošaty zdvojnásobila. Návrh zákona najmä zvyšuje percentuálne nároky príslušníkov Hasičského a záchranného zboru týkajúce sa nárokov na poskytnutie rovnošaty a jej súčastí a navrhujú sa aj ďalšie úpravy týchto nárokov podľa vzoru zákona o Policajnom zbore. Návrhom sa ďalej spresňuje výpočet priemerného týždenného služobného času príslušníkov Hasičského a záchranného zboru a Horskej záchrannej služby. Z tohto dôvodu sa navrhuje vymedziť, že čas výkonu štátnej služby v jednotlivých týždňoch je možné v období šiestich mesiacov spriemerovať, pričom vypočítaný priemerný týždenný služobný čas vrátane štátnej služby, nadčas nesmie prekročiť v období šiestich mesiacov 48 hodín. V rámci tohto obdobia je potrebné určiť časy, ktoré sú časmi vykonávania štátnej služby a ktoré sú časmi odpočinku. Navrhovaná zmena vymedzuje, ktoré časy sa ešte posudzujú ako vykonávanie štátnej služby. Ide o časy, kedy je neprítomnosť príslušníka ospravedlnená a nemusí si absenciu výkonu štátnej služby nahrádzať. Pre výpočet priemerného týždenného služobného času je však rozhodujúce, že príslušník v určitom čase vykonáva štátnu službu, plní úlohy Hasičského a záchranného zboru alebo horskej služby podľa pokynov služobného úradu a je k dispozícii služobnému úradu. Podľa týchto pôvodných kritérií niektoré časy nebolo možné posudzovať ako vykonávanie štátnej služby, pretože príslušník v týchto časoch nevykonáva štátnu službu, neplní úlohy Hasičského a záchranného zboru alebo Horskej záchrannej služby podľa pokynov služobného úradu a nie je k dispozícii služobnému úradu. V navrhovanom § 97 ods. 3 preto bolo potrebné určité časy na účely výpočtu priemerného týždenného služobného času negatívne vymedziť. To znamená, že sa tieto časy na účely výpočtu priemerného týždenného služobného času neposudzujú ako výkon štátnej služby. Znamená to, že sa tieto časy budú považovať za čas odpočinku. V prípade schválenia tohto zákona čas čerpania dovolenky nebude možné zarátať do výpočtu priemerného týždenného služobného času v období šiestich mesiacov a to z dôvodu, aby sa nezvyšoval služobný čas, ktorý by tieto časy kompenzoval. Návrh zákona bude mať vplyv na... nebude... návrh zákona bude mať vplyv na rozpočet verejnej správy, nebude mať vplyv na podnikateľské prostredie, životné prostredie, informatizáciu spoločnosti, sociálne vplyvy ani vplyvy na manželstvo, rodičovstvo a rodinu a služby verejnej správy pre občana. Vplyvy na rozpočet verejnej správy sú vyčíslené v doložke vybraných vplyvov. Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu, medzinárodnými zmluvami a inými medzinárodnými dokumentmi, ktorými je Slovenská republika viazaná, rovnako tak zákonmi s právom Európskej únie. Vážené kolegyne, vážení kolegovia, poprosím vás o podporu tohto môjho poslaneckého návrhu. Ďakujem pekne, skončil som.